Illum il-Kunsill qabel dwar approċċ ġenerali għal abbozz ta' regolament li għandu l-għan li jtejjeb ir-rikonoxximent reċiproku tal-prodotti kummerċjalizzati fi Stat Membru ieħor. L-objettiv ta' dan ir-regolament huwa li jtejjeb l-applikazzjoni tal-prinċipju ta' rikonoxximent reċiproku fis-suq intern, u b'hekk jiġi żgurat li l-prodotti kummerċjalizzati legalment fi Stat Membru wieħed jistgħu jinbiegħu fi kwalunkwe Stat Membru ieħor, dment li huma sikuri u jirrispettaw l-interess pubbliku. Għad irridu negħlbu għadd ta' ostakli artifiċjali f'diversi oqsma tas-suq intern. Ħafna minnhom huma riżultat tal-applikazzjoni ta' regoli differenti f'setturi mhux armonizzati jew implimentazzjoni fqira tal-prinċipji ta' rikonoxximent reċiproku. Il-ftehim tal-lum ser jgħin fil-promozzjoni tal-moviment liberu tal-prodotti fis-suq intern, u għalhekk jiffaċilita l-aċċess għas-suq għall-kumpaniji tagħna, li fl-aħħar mill-aħħar ser ikun ta' benefiċċju għall-konsumaturi Ewropej kollha. Emil Karanikolov, Ministru għall-Ekonomija tal-Bulgarija Il-qafas leġislattiv eżistenti ma jiżgurax applikazzjoni affidabbli tal-prinċipju ta' rikonoxximent reċiproku, minħabba li l-aċċess tas-suq għal prodotti li huma meqjusa sikuri u konformi mal-interess pubbliku fi stat membru wieħed, jista' jiġi miċħud jew ristrett fi stat membru ieħor. Konsegwentement, in-negozji jiffaċċjaw spejjeż u dewmien bla bżonn, peress li jkollhom jadattaw il-prodotti tagħhom għad-diversi rekwiżiti tas-swieq nazzjonali. L-istati membri kollha rrikonoxxew il-ħtieġa li l-qafas leġislattiv eżistenti jiġi adattat sabiex jitnaqqsu d-differenzi fl-interpretazzjoni u l-applikazzjoni tal-prinċipju ta' rikonoxximent reċiproku mill-awtoritajiet nazzjonali u biex jitneħħew l-ostakli fil-mod li jinkisbu kundizzjonijiet tassew ekwi għan-negozji. Applikazzjoni tar-rikonoxximent reċiproku Il-leġislazzjoni tal-UE dwar l-armonizzazzjoni tistabbilixxi rekwiżiti komuni dwar kif prodott irid jiġi mmanifatturat. Dan huwa l-każ, ngħidu aħna, fil-qasam tal-ġugarelli, il-prodotti kosmetiċi jew tal-oġġetti pirotekniċi. Madankollu, hemm firxa wiesgħa ta' oġġetti għall-konsumatur bħal tessuti, żraben, oġġetti għall-kura tat-tfal, ġojjelli, oġġetti tal-mejda jew għamara li mhumiex soġġetti għal-leġislazzjoni tal-UE dwar l-armonizzazzjoni jew li huma biss koperti minnha parzjalment. Ir-regolament il-ġdid ser japplika għal dawn il-prodotti. Meta ma jkunx hemm regoli komuni tal-UE, jew meta l-prodotti jkunu koperti parzjalment biss minn dak ir-regoli, l-istati membri jibqgħu liberi li jadottaw regoli tekniċi nazzjonali li jistabbilixxu r-rekwiżiti li għandhom jiġu ssodisfati minn dawk il-prodotti. Dawk ir-rekwiżiti jistgħu jirreferu, pereżempju, għad-deżinjazzjoni, il-forma, id-daqs, il-piż, il-kompożizzjoni, it-tikkettar, l-imballaġġ, eċċ. Meta mqabbla mal-qafas leġislattiv attwali, qed jiġi propost titjib varju tal-applikazzjoni tal-prinċipju ta' rikonoxximent reċiproku, inkluż: il-kjarifika tal-kamp ta' applikazzjoni tar-rikonoxximent reċiproku. Dan ser iżid iċ-ċertezza legali għan-negozji u l-awtoritajiet nazzjonali dwar meta jista' jiġi applikat il-prinċipju ta' rikonoxximent reċiproku; l-introduzzjoni ta' awtodikjarazzjoni biex ikun aktar faċli li jintwera li l-prodotti jkunu diġà ġew kummerċjalizzati legalment fi stat membru. Din hija maħsuba biex tippermetti li l-operaturi ekonomiċi jibbenefikaw mill-użu ta' tali dikjarazzjoni fi ħdan il-qafas ta' valutazzjoni tal-prodotti inkwistjoni; l-istabbiliment ta' proċedura ta' soluzzjoni tal-problemi li tipprovdi soluzzjonijiet prattiċi liċ-ċittadini u n-negozji fir-rigward tal-kompatibbiltà ta' deċiżjoni amministrattiva li tiċħad jew li tirrestrinġi l-aċċess għas-suq bil-prinċipju tar-rikonoxximent reċiproku. L-użu ta' dan il-mekkaniżmu mhux ġudizzjarju ser jagħmilha aktar faċli għan-negozji u għall-awtoritajiet nazzjonali li japplikaw il-prinċipju; l-istabbiliment ta' kooperazzjoni amministrattiva effiċjenti biex jitjiebu l-iskambju tal-informazzjoni u l-fiduċja fost l-awtoritajiet nazzjonali, u b'hekk li jiffaċilita l-applikazzjoni tal-prinċipju ta' rikonoxximent reċiproku. Passi li jmiss L-approċċ ġenerali jippermetti li l-Kunsill jibda n-negozjati mal-Parlament Ewropew (PE) ladarba l-PE jkun qabel dwar il-pożizzjoni tiegħu stess. Votazzjoni fil-kumitat tal-PE dwar s-suq intern hija ppjanata wara l-waqfa tas-sajf. Kuntest Il-Kummissjoni ppreżentat il-proposta oriġinali dwar ir-rikonoxximent reċiproku fid-19 ta' Diċembru 2017 bħala parti mill-hekk imsejjaħ "Pakkett dwar il-prodotti", li fih ukoll proposta għal regolament li jistabbilixxi regoli u proċeduri għall-konformità u l-infurzar tal-leġislazzjoni tal-Unjoni dwar l-armonizzazzjoni fir-rigward tal-prodotti. Il-qafas leġislattiv attwali huwa bbażat fuq ir-regolament 764/2008, li ġie adottat f'Lulju 2008 sabiex tiġi ffaċilitata l-applikazzjoni tal-prinċipju tar-rikonoxximent reċiproku. Evalwazzjoni mwettqa bejn l-2014 u l-2016 uriet li l-prinċipju ma jiffunzjonax kif suppost. Fil-konklużjonijiet tiegħu dwar il-politika tas-suq uniku ta' Frar 2015, il-Kunsill stieden lill-Kummissjoni biex tressaq proposti bil-ħsieb li jittejjeb ir-rikonoxximent reċiproku. Approċċ ġenerali dwar l-abbozz ta' regolament dwar rikonoxximent reċiproku ta' prodotti kummerċjalizzati legalment fi Stat Membru ieħor Ara l-paġna tal-laqgħa